ବାଲେଶ୍ବର, ଅଗଷ୍ଟ ୨୨ (ଲୋକାଲ ୱାୟାର):ବାଲେଶ୍ବରର ନୀଳରକ୍ତ କଙ୍କଡା ଓ ସାମୁଦ୍ରିକ ଜୈବ ସୁରକ୍ଷା ମଞ୍ଚ ଦ୍ବାରା ସମୁଦ୍ର କୂଳିଆ ଗାଁରେ ନିଆରା ରକ୍ଷା ବନ୍ଧନ ପାଳନ କରାଯାଇଛି ।
ଭାଇ ହାତରେ ଭଉଣୀ ରାଖି ବାନ୍ଧିବା ବହୁ ପୁରାତନ ପରମ୍ପରା ଚାଲି ଆସୁଥିବାବେଳେ ବହୁ ଅନୁଷ୍ଠାନ ତଥା ବ୍ୟକ୍ତିମାନେ ପଶୁ ଓ ବୃକ୍ଷକୁ ରାଖି ବାନ୍ଧି ତାର ସୁରକ୍ଷା ପାଇଁ ଉତ୍ସବ ପାଳନ କରନ୍ତି ।
ହେଲେ ବାଲେଶ୍ବରର ନୀଳରକ୍ତ କଙ୍କଡା ସୁରକ୍ଷା ପ୍ରେମୀମାନେ ଗତ ୨୦୧୬ ମସିହାରୁ ନୀଳରକ୍ତ କଙ୍କଡା ସୁରକ୍ଷାର ସଚେତନତା ପାଇଁ ଏକ ଅଭିନବ ଓ ନିଆରା ରାଖି ବାନ୍ଧି ଉତ୍ସବ ପାଳିବା ପରମ୍ପରା କରି ଆସୁଛନ୍ତି ।
ଆଜି ରକ୍ଷା ବନ୍ଧନ ଉତ୍ସବ ଅବସରରେ ନୀଳରକ୍ତ ସୁରକ୍ଷା ମଞ୍ଚର କର୍ମକର୍ତ୍ତାମାନେ ଫକୀରମୋହନ ଗୋଲେଇ ନିକଟସ୍ଥ କାର୍ଯ୍ୟାଳୟରେ ସଭାପତି ଲକ୍ଷ୍ମୀଧର ବେହେରାଙ୍କ ସଭାପତିତ୍ବରେ ଉପସ୍ଥିତ ହୋଇ ସମସ୍ତେ ପରସ୍ପରକୁ ରାଖି ବାନ୍ଧି ନୀଳରକ୍ତ କଙ୍କଡାର ସୁରକ୍ଷା ପାଇଁ ଶପଥ ନେଇଥିବା ବେଳେ ସମୁଦ୍ର କୂଳ ଗାଁ ପରିଖି, ପନ୍ତା, ତାଳବୋରାଇ, ବଗଦା, ଦୁବଲାଗଡି ଓ ବାହାବଳପୁରରେ ମତ୍ସ୍ୟଜୀବୀ, ଜନସାଧାରଣ ଓ ପର୍ଯ୍ୟଟକଙ୍କୁ ଆକର୍ଷଣୀୟ ନୀଳରକ୍ତ କଙ୍କଡା ମୁଦ୍ରିତ ରାଖି ବାନ୍ଧି ସଚେତନତା କରିବା ସହ ଶପଥ କରାଇଥିଲେ ।
ମଞ୍ଚର ସଂପାଦକ ଡ ଗୋବିନ୍ଦ ଚନ୍ଦ୍ର ବିଶ୍ବାଳ, ଉପସଭାପତି ଶିଳ୍ପୀ କେଶୁଦାସ, ସନାତନ ଟୁଡୁ, ଯୁବଶିଳ୍ପୀ ଦେବାଶିଷ ପତି ସହ ପନ୍ତାର ପ୍ରତିନିଧି ଆୟୁବ ଖାଁ, ତାଳବୋରାଇର ପ୍ରତିନିଧି ଅଶୋକ ପ୍ରଧାନ, ପରିଖିର ପ୍ରତିନିଧି ସରୋଜ ପରିଡ଼ା, ବଗଦାର ନାରାୟଣ ପରିଡ଼ା, ଦୁବଲାଗଡିର ଗୋବିନ୍ଦ ପ୍ରସାଦ ଦାସ, ବହାବଳପୁରର ପ୍ରତିନିଧି ସୁଶାନ୍ତ ବେରା ପ୍ରମୁଖ ଯୋଗଦେଇ ଥିଲେ ।
ଏଥିସହ ସ୍ଥାନୀୟ ବହୁ ଯୁବ ସଂଗଠନର କର୍ମକର୍ତ୍ତା ଯୋଗଦେଇଥିଲେ । ଏହି କାର୍ଯ୍ୟକ୍ରମ ସକାଳ ୧୦ ଘଟିକାରେ ଆରମ୍ଭ ହୋଇ ଅପରାହ୍ନ ୩ ଟା ପର୍ଯ୍ୟନ୍ତ ଚାଲିଥିଲା ।
ବାଲେଶ୍ବର, ଜୁଲାଇ ୨୨(ଲୋକାଲ ୱାୟାର):କିଛିଦିନ ପୂର୍ବରୁ ବାଲେଶ୍ବର ଜିଲ୍ଲାର ରେମୁଣା ନିର୍ବାଚନ ମଣ୍ଡଳୀର ଦୁର୍ଗାଦେବୀ ଠାରେ ୪ହଜାର ବର୍ଷର ପ୍ରାଚୀନ ସହର ଓ ପ୍ରାଗ୍ ଐତିହାସିକ ସଭ୍ୟତାର ସନ୍ଧାନ ମିଳିଥିବାରୁ ଆଜି ସେହି ସ୍ଥାନ ପରିଦର୍ଶନ କରିଛନ୍ତି ସଂସ୍କୃତି ଓ ପର୍ୟ୍ୟଟନ ମନ୍ତ୍ରୀ ଜ୍ୟୋତି ପ୍ରକାଶ ପାଣିଗ୍ରାହୀ ।
ସେ ରେମୁଣା ବିଧାୟକ ସୁଧାଂଶୁ ଶେଖର ପରିଡ଼ାଙ୍କ ସହ ଏହି ଐତିହାସିକ ପ୍ରାଚୀନ ସହର ଅନୁଧ୍ୟାନ କରିଛନ୍ତି ।
ଏଥି ସହ ଓଡ଼ିଆ ଭାଷା, ସାହିତ୍ୟ ଓ ସଂସ୍କୃତି ବିଭାଗ ଅଧୀନ ଓଡ଼ିଶା ନୌବାଣିଜ୍ୟ ଓ ଦକ୍ଷିଣପୂର୍ବ ଏସିଆ ଗବେଷଣା ସଂସ୍ଥା ତରଫରୁ ଏହାର ଉତ୍ଖନନ ପନ୍ଥା ସଂସ୍ଥାର ନିର୍ଦ୍ଦେଶକ ପ୍ରତ୍ନତତ୍ତ୍ୱବିତ୍ ଡ. ସୁନୀଲ କୁମାର ପଟ୍ଟନାୟକ, ଦୁର୍ଗାଦେବୀ ପଞ୍ଚାୟତର ସରପଞ୍ଚ, ସମିତିସଭ୍ୟ ଏବଂ ସ୍ଥାନୀୟ ବାସିନ୍ଦାଙ୍କ ସହ ଆଲୋଚନା କରିଛନ୍ତି ।
ଆଜକୁ ୪୦୦୦ ବର୍ଷ ପୂର୍ବରୁ ଉନ୍ନତ କୃଷି ସଂସ୍କୃତି ରହିଥିବା ସଙ୍ଗେ ସଙ୍ଗେ ସହରୀ କରଣ ଆଜିଠାରୁ ୨୪୦୦ ବର୍ଷ ପୂର୍ବେ ଆରମ୍ଭ ହୋଇଥିବା ପ୍ରମାଣ ହସ୍ତଗତ ହୋଇଛି ।
ଏହା ଓଡ଼ିଶାର ଇତିହାସ ଓ ସଂସ୍କୃତିର ଏକ ନୂତନ ଅଧ୍ୟାୟ ସୃଷ୍ଟି କରିବା ସଙ୍ଗେ ସଙ୍ଗେ ଭାରତ ଇତିହାସକୁ ରୁଦ୍ଧିମନ୍ତ କରିବାରେ ସାହାଯ୍ୟ କରିବ ବୋଲି ମନ୍ତ୍ରୀ ଶ୍ରୀ ପାଣିଗ୍ରାହୀ କହିଛନ୍ତି ।
ବାଲେଶ୍ୱର, ଜୁଲାଇ ୦୩ (ଲୋକାଲ ୱାୟାର) ବାଲେଶ୍ୱର ଜିଲ୍ଲାର ବିଶିଷ୍ଟ ସ୍ୱାଧୀନତା ସଂଗ୍ରାମୀ ନିରଞ୍ଜନ ମହାପାତ୍ରଙ୍କ ବିୟୋଗ ଖବର ଶୁଣି କେନ୍ଦ୍ରମନ୍ତ୍ରୀ ଧର୍ମେନ୍ଦ୍ର ପ୍ରଧାନ ଅତ୍ୟନ୍ତ ଦୁଃଖିତ ଓ ମର୍ମାହତ ବୋଲି ଟ୍ୱିଟ କରି କହିଛନ୍ତି ।
ଶ୍ରୀ ପ୍ରଧାନ ଶୋକ ବାର୍ତ୍ତାରେ କହିଛନ୍ତି, ଦେଶକୁ ସ୍ୱାଧୀନତା ପ୍ରାପ୍ତି ଦିଗରେ ତାଙ୍କର ସମର୍ପଣ ଭାବ ଏବଂ ପ୍ରତିବଦ୍ଧତାକୁ କେବେ ଭୁଲାଯାଇ ପାରିବ ନାହିଁ।
ଅମର ଆତ୍ମାର ସଦଗତି କାମନା କରିବା ସହ ଶୋକସନ୍ତପ୍ତ ପରିବାର ବର୍ଗଙ୍କୁ ସମବେଦନା ଜଣାଇଛନ୍ତି ।
ବାଲେଶ୍ବର, ଜୁଲାଇ ୦୩ (ଲୋକାଲ ୱାୟାର):ସାରା ବିଶ୍ବରେ କରୋନା ପାଇଁ ଜନଜୀବନର ଆର୍ଥିକ ଓ ସାମାଜିକ ମେରୁଦଣ୍ଡ ଭାଙ୍ଗି ଯାଇଛି ।
କରୋନାର କଷାଘତରେ ହସ୍ତକଳା କାରିଗରର ବିକ୍ରିବଟା ହୋଇ ନ ଥିବାବେଳେ ବାଲେଶ୍ବରର ଜଉକଣ୍ଢେଇ ଶିଳ୍ପୀ ମାନଙ୍କର ମଧ୍ୟ ଅଣ୍ଟା ଭାଙ୍ଗିଯାଇଛି ।
ବାଲେଶ୍ବରର ଜଉକଣ୍ଢେଇ ସଚେତକ ଶିଳ୍ପୀ କେଶୁଦାସ ଓ ଅଗ୍ରଣୀ ସାମାଜିକ ଅନୁଷ୍ଠାନ ଯୁବ ବିକାଶ ଅନୁରୋଧ କ୍ରମେ ଆନନ୍ଦ ମାର୍ଗ ୟୁନିଭର୍ସିଆଲ ରିଲିଫ୍ ଟିମ, ଆନନ୍ଦନଗର ଡେଭେଲୋପମେଣ୍ଟ ସୋସାଇଟି ଓ ଯୁ ଚି ଫାଉଣ୍ଡେସନ ତରଫରୁ ୩୨ ଜଣ ଜଉକଣ୍ଢେଇ ଶିଳ୍ପୀଙ୍କୁ ଚାଉଳ, ଅଟା, ଚୁଡା, ଆଳୁ, ଡାଲି, ମସଲା, ସୁଜି, ଚିନି , ତେଲ, ବିସ୍କୁଟ, ସେନିଟାଇଜର, ମାସ୍କ, ସାବୁନ ଇତ୍ୟାଦି ମାସକର ରେଶନ ଦିଆଯାଇଛି ।
ଏହି ରେଶନ ସଠିକ ଭାବରେ ବଣ୍ଟନ ଶିଳ୍ପୀ କେଶୁଦାସଙ୍କ ତତ୍ତ୍ୱାବଧାନରେ ହୋଇଥିବା ବେଳେ ଆନନ୍ଦ ମାର୍ଗ ବାଲେଶ୍ବର ଶାଖାର ଭାସ୍କର ଜେନା, ଶରତ ଚୌଧୁରୀ, ଗୋବିନ୍ଦ ଦଳାଇ, ବାବୁଲି ଓ ଅଙ୍କିତ ପ୍ରମୁଖ ସହଯୋଗ କରିଥିଲେ ।
କୃତଜ୍ଞତା ସ୍ବରୂପ ଜଉକଣ୍ଢେଇ ଶିଳ୍ପୀମାନେ ଅନୁଷ୍ଠାନ ଦାତାଙ୍କୁ ଜଉକଣ୍ଢେଇ ଉପହାର ପ୍ରଦାନ କରିଥିଲେ ।
ଭୁବନେଶ୍ୱର, ଜୁଲାଇ ୨(ଲୋକାଲ ୱାୟାର): ଉତ୍କଳୀୟ ନୌବାଣିଜ୍ୟ ଓ ଦକ୍ଷିଣ ପୂର୍ବ ଏସୀୟ ଗବେଷଣା ପ୍ରତିଷ୍ଠାନ ୨୦୧୯-୨୦ ମସିହାରେ ବୁଢ଼ାବଳଙ୍ଗ ଓ ସୋନ ନଦୀ ଅବବାହିକା ଅଞ୍ଚଳରେ ପ୍ରତ୍ନତାତ୍ତ୍ୱିକ ସର୍ବେକ୍ଷଣ ସମୟରେ ରେମୁଣା ବ୍ଲକ୍ ଅନ୍ତର୍ଗତ ଦୁର୍ଗାଦେବୀ ଓ ବାଲେଶ୍ୱର ସହର ସନ୍ନିକଟ ରଣସାହିଠାରେ ସହରୀ ସଭ୍ୟତାର ପ୍ରତ୍ନତାତ୍ତ୍ୱିକ ପ୍ରମାଣ ଉପଲବ୍ଧ ହୋଇଛି ।
ବାଲେଶ୍ୱର ସହରଠାରୁ ୨୦ କି.ମି. ଦୂର ରେମୁଣା ତହସିଲ ଅନ୍ତର୍ଗତ ମୟୂରଭଞ୍ଜ ଜିଲ୍ଲା ସୀମାରେ ଦୁର୍ଗାଦେବୀ ଅବସ୍ଥିତ ।
ଦୁର୍ଗାଦେବୀର ଭୂପୃଷ୍ଠରୁ ମିଳିଥିବା ପ୍ରତ୍ନତାତ୍ତ୍ୱିକ ଅବଶେଷର ପର୍ଯ୍ୟାଲୋଚନା ପରେ ଭାରତୀୟ ପ୍ରତ୍ନତତ୍ତ୍ୱ ସର୍ବେକ୍ଷଣ ସଂସ୍ଥାଠାରୁ ଉତଖନନ ନିମନ୍ତେ ସ୍ୱୀକୃତିପତ୍ର ପାଇବା ପରେ ରାଜ୍ୟ ସଂସ୍କୃତି ମନ୍ତ୍ରୀ ଜ୍ୟୋତିପ୍ରକାଶ ପାଣିଗ୍ରାହୀଙ୍କ ଅନୁମୋଦନ କ୍ରମେ ସଂସ୍କୃତି ସଚିବ ବିଷ୍ଣୁପଦ ସେଠୀ,ନିଦେ୍ର୍ଦଶକ ରଞ୍ଜନ କୁମାର ଦାସଙ୍କ ମାର୍ଗଦର୍ଶନରେ ଓ ପ୍ରତ୍ନତତ୍ତ୍ୱବିତ୍ ଡଃ ସୁନୀଲ କୁମାର ପଟ୍ଟନାୟକଙ୍କ ପ୍ରତ୍ୟକ୍ଷ ତତ୍ତ୍ୱାବଧାନରେ ଦୁର୍ଗାଦେବୀଠାରେ ପ୍ରତ୍ନତାତ୍ତ୍ୱିକ ଉତଖନନ କାର୍ଯ୍ୟ ମାର୍ଚ୍ଚ ୨୦୨୧ରେ ଆରମ୍ଭ ହୋଇ ଏବଂ ମେ ମାସ ୫ ତାରିଖ ପର୍ଯ୍ୟନ୍ତ ପ୍ରଥମ ପର୍ଯ୍ୟାୟ ଚାଲୁରହିଥିଲା ।
ପ୍ରାୟ ୨୫ଶହ ବର୍ଷ ତଳର ଦୁର୍ଗାଦେବୀ ପ୍ରାଚୀନ ସହର ବୁଢ଼ାବଳଙ୍ଗ ଓ ସୋନ ନଦୀ ଅବବାହିକାର ମଧ୍ୟ ଭାଗରେ ୫ କିଲୋମିଟର ପରିଧି ବିଶିଷ୍ଟ ମାଟି ନିର୍ମିତ ପ୍ରକାର ଦ୍ୱାରା ପରିବେଷ୍ଟିତ ଥିଲା ।
ଉଭୟ ପାର୍ଶ୍ବରେ ଗଙ୍ଗାହାର ଓ ପ୍ରସନ୍ନ ନାଳା ଗଡ଼ଖାଇ ଭାବରେ ଅଦ୍ୟାବଧି ମଧ୍ୟ କାର୍ଯ୍ୟ କରୁଛି ।
ଯାହା ବୁଢ଼ାବଳଙ୍ଗ ଓ ସୋନ ନଦୀ ସହ ରେମୁଣା ନିକଟରେ ମିଶିଛି । ଉତଖନନରୁ ଏହି ସମୟର ପ୍ରାଚୀନ ମାଟିପାତ୍ର, ମାଟି ନିର୍ମିତ ଅଳଙ୍କାର, ମାଟି ନିର୍ମିତ ଖେଳଣା, ଲୁହା କଣ୍ଟା ଇତ୍ୟାଦି ମିଳିଛି ।
ପରବର୍ତ୍ତୀ ଲୌହ ଯୁଗ ସମୟରେ ଲୁହାର ସ୍ଲାଗ, ଭାଲାର ଅଗ୍ରଭାଗ, କଣ୍ଟା ଇତ୍ୟାଦି ସହ କଳା ଓ ଲାଲ ରଙ୍ଗର ମାଟିପାତ୍ର ସହ ଚିକ୍କଣ କଳା ରଙ୍ଗ ଥିବା ମାଟିପାତ୍ର ମିଳିଛି ।
ଦୁର୍ଗାଦେବୀ ପ୍ରତ୍ନତାତ୍ତ୍ୱିକ ଉତଖନନର ପ୍ରଥମ ପର୍ଯ୍ୟାୟରେ ଆଜକୁ ପ୍ରାୟ ୪ହଜାର ବର୍ଷ ପୂର୍ବର(ଖ୍ରୀଷ୍ଟ ପୂର୍ବ ୨୦୦୦) ।
ପ୍ରଥମ ପର୍ଯ୍ୟାୟ ଉତଖନନରୁ ଓଡ଼ିଶାର ପ୍ରାଚୀନ ସଂସ୍କୃତିର ବିକାଶର ପ୍ରାମାଣିକ ତଥ୍ୟ ବିଶେଷ ଭାବେ ମୃଣ୍ମୟ ପାତ୍ର, ଲୌହ ସାମଗ୍ରୀ ଏବଂ ତାମ୍ରଯୁଗୀୟ ଘରର ନକ୍ସା ଆଦି ଉପଲବ୍ଧ ହୋଇସାରିଛି ।
ଓଡ଼ିଶାର ପ୍ରାଗ୍ ଐତିହାସିକ ଯୁଗ ଯାହାକି ଏଠାରେ ତାମ୍ର ପାଷାଣ ଯୁଗ ସମସାମୟିକ ଖ୍ରୀଷ୍ଟ ପୂର୍ବ ୨୧୦୦ରୁ ୧୦୦୦ ସମୟରେ ଓଡ଼ିଶା ଉନ୍ନତ କୃଷି ସଭ୍ୟତାର ବିକାଶ ଏବଂ ପରେ ପରେ ଖ୍ରୀଷ୍ଟ ପୂର୍ବ ୧୫ଶହରୁ ୬ଶହ ବର୍ଷ ସମୟର ଲୌହ ଯୁଗର ବିକାଶ ଏବଂ ଉନ୍ନତ ଲୌହ ସାମଗ୍ରୀର ବହୁଳ ବ୍ୟବହାର ଏବଂ ପରବର୍ତ୍ତୀ ସମୟରେ ଖ୍ରୀଷ୍ଟପୂର୍ବ ୪୦୦ ବେଳକୁ ସହରୀ ସଭ୍ୟତାର ବିକାଶର ଚିତ୍ର ଓଡ଼ିଶା ତଥା ପୂର୍ବ ଭାରତରେ ଏକ ଦୃଷ୍ଟାନ୍ତ ଦୁର୍ଗାଦେବୀରୁ ପ୍ରାପ୍ତ ହୋଇଛି ।
ଦୁର୍ଗାଦେବୀର ବୈଜ୍ଞାନିକ ସମୟ ନିରୂପଣ ନିମନ୍ତେ ୟୁଜିସିର ପରୀକ୍ଷାଗାର, ନୂଆଦିଲ୍ଲୀ, ସହିତ ପରୀକ୍ଷଣ ନିମନ୍ତେ ଯୋଗାଯୋଗ କରାଯାଇଛି ।
କୋଭିଡ୍ ମହାମାରୀ ଯୋଗୁଁ ଉତଖନନ କାର୍ଯ୍ୟ ବନ୍ଦ ରହିଛି । କିନ୍ତୁ ଦୁର୍ଗାଦେବୀର ଚତୁପାଶ୍ୱର୍ରେ ସର୍ବେକ୍ଷଣ କାର୍ଯ୍ୟ ସମୟରେ ରେମୁଣା ବ୍ଲକର କୁଳଟାବ୍ରହ୍ମପୁର ଓ ବଡ଼ସାହି ବ୍ଲକର ଭୀମଦାଠାରେ ପ୍ରାଚୀନ ସଭ୍ୟତାର ପ୍ରତ୍ନତାତ୍ତ୍ୱିକ ଅବଶେଷ ମିଳିଛି ।
ବାଲେଶ୍ୱର ଜିଲ୍ଲାରେ ଆଜକୁ ୪୦୦୦ ବର୍ଷ ପୂର୍ବରୁ ଉନ୍ନତ କୃଷି ସଂସ୍କୃତି ରହିଥିବା ସଂଗେ ସଂଗେ ସହରୀକରଣ ଆଜିଠାରୁ ୨୪୦୦ ବର୍ଷ ପୂର୍ବେ ଆରମ୍ଭ ହୋଇଥିବା ପ୍ରମାଣ ହସ୍ତଗତ ହୋଇଛି ।
ଏହା ଓଡ଼ିଶାର ଇତିହାସ ଓ ସଂସ୍କୃତିର ଏକ ନୂତନ ଅଧ୍ୟାୟ ସୃଷ୍ଟି କରିବା ସଂଗେ ସଂଗେ ଭାରତ ଇତିହାସକୁ ରୁଦ୍ଧିମନ୍ତ କରିବାରେ ସାହାଯ୍ୟ କରୁଛି ।
ବାଲେଶ୍ୱର, ଜୁନ ୧୪ (ଲୋକାଲ ୱାୟାର): କରୋନାର କରୁଣ କାହାଣୀ । ବାପା, ମାଙ୍କର କରୋନାରେ ମୃତ୍ୟୁ ପରେ ସାତ ବର୍ଷର ଝିଅ ଦେଢ ମାସର ଶିଶୁର ଯତ୍ନ ନେଉଛି । ଝିଅଟିର ନାଁ କ୍ରିଷନ କୁମାର ପଣ୍ଡା ।
କ୍ରିଷନଙ୍କ ବାପା କମଳେଶ ପଣ୍ଡା (୩୬ ବର୍ଷ) ପୂର୍ବତଟ ରେଳବାଇର ସୁରକ୍ଷା ବିଭାଗରେ ଭୁବନେଶ୍ୱରରେ କାର୍ଯ୍ୟରତ ଥିଲେ ।
ଆଉ ମା ସ୍ମିତା ପଣ୍ଡା (୨୮ ବର୍ଷ) ଆଚାର୍ଯ୍ୟ ହରିହର କର୍କଟ ପ୍ରତିଷ୍ଠାନ, କଟକରେ ଷ୍ଟାଫ ନର୍ସ ଭାବେ କାମ କରୁଥିଲେ ।
ଏପ୍ରିଲ ୯ରେ ସ୍ମିତା କୋଭିଡ ପଜିଟିଭ ଚିହ୍ନଟ ହେବା ପରେ ଏକ ବେସରକାରୀ ଡାକ୍ତରଖାନାରେ ତାଙ୍କର ଚିକିତ୍ସା ଚାଲିଥିଲା ।
ସେତେବେଳେ ସେ ଗର୍ଭବତୀ ଥିଲେ । ତାଙ୍କ ଅବସ୍ଥା ଦେଖି ଡାକ୍ତର ପ୍ରସବ କରାଇବାକୁ ପରାମର୍ଶ ଦେଇଥିଲେ ।
ପିଲାଟିକୁ ଜନ୍ମ ଦେବାର ସାତ ଦିନ ପରେ ସ୍ମିତାଙ୍କର ମୃତୁ୍ୟ ହୋଇଥିଲା । କମଳେଶ ନିଜ ଜନ୍ମ ସ୍ଥାନ ନିମତପୁର ଫେରି ଜଳେଶ୍ୱର ଗୋଷ୍ଠୀ ସ୍ୱାସ୍ଥ୍ୟ କେନ୍ଦ୍ରରେ କୋଭିଡ ପରୀକ୍ଷଣ କରାଇଥିଲେ । ତାଙ୍କର ରିପୋର୍ଟ ନେଗେଟିଭ ଆସିଥିଲା ।
ତଥାପି ସ୍ତ୍ରୀଙ୍କ ସଂସ୍ପର୍ଶରେ ଆସିିଥିବାରୁ କମଲେଶ ଗୃହ ସଙ୍ଗରୋଧରେ ରହିଥିଲେ । ପିଲାମାନଙ୍କୁ ଭାଇଭାଉଜଙ୍କ ପାଖରେ ଛାଡି କମଳେଶ ଏକା ଭୁବନେଶ୍ୱର ଫେରି ଯାଇଥିଲେ ।
ପୁଣି କମଳେଶଙ୍କ କୋଭିଡ ଲକ୍ଷଣ ଦେଖାଯିବାରୁ ସେ କୋଭିଡ ପରୀକ୍ଷା କରାଇଥିଲେ ।
ରିପୋର୍ଟ ପଜିଟିଭ ଆସିବାରୁ ସେ ରେଳବାଇ କୋଭିଡ ଡାକ୍ତରଖାନାରେ ଚିକିତ୍ସା ପାଇଁ ଭର୍ତି ହୋଇଥିଲେ ।
ତେବେ କମଳେଶଙ୍କ ଅବସ୍ଥା ଗୁରୁତର ହେବାରୁ ତାଙ୍କୁ ଏକ ବେସରକାରୀ ଡାକ୍ତରଖାନାରେ ଭର୍ତି କରାଯାଇଥିଲା ।
ହେଲେ ସେଠାରେ ଆଇସିୟୁରେ ୧୫ ଦିନ ଚିକିତ୍ସିତ ହେବା ପରେ ତାଙ୍କର ମୃତ୍ୟୁ ହୋଇଥିଲା । ଏବେ ପିଲା ଦୁଇଟି ମୋ ପାଖରେ ଅଛନ୍ତି ।
ମୁଁ ନିଜ ପିଲାଙ୍କ ଭଳି ସେମାନଙ୍କ ଯତ୍ନ ନେଉଛି । ଯଦି ରାଜ୍ୟ ସରକାର ଅନାଥ ଶିଶୁମାନଙ୍କ ପାଇଁ କିଛି ସହାୟତା ଯୋଗାଇ ଦିଅନ୍ତେ ତେବେ ଭଲ ହୁଅନ୍ତା ବୋଲି କହିଛନ୍ତି ଦିନ ମଜୁରିଆ ଭାବେ କାମ କରୁଥିବା କମଲେଶଙ୍କ ବଡ ଭାଇ ଦେବାଶିଷ ।
ବାଲେଶ୍ବର, ଜୁନ ୦୭ (ଲୋକାଲ ୱାୟାର):ବାଲେଶ୍ବର ଜଉକଣ୍ଢେଇ ବାହାଘର ଉତ୍ସବ କମିଟି ଦ୍ବାରା ପ୍ରତିବର୍ଷ ଜ୍ୟେଷ୍ଠ ଶୁକ୍ଳପକ୍ଷ ଦଶମୀରୁ ଚତୁର୍ଦ୍ଦଶୀ ତିଥିରେ ୫ ଦିନ ଧରି ବହୁ ଧୁମଧାମରେ ପାଳନ କରାଯାଉଥିବା ବାଲେଶ୍ବରର ଜଉକଣ୍ଢେଇ ବାହାଘର ଉତ୍ସବ ଚଳିତ ବର୍ଷ ପାଞ୍ଚ ଘଣ୍ଟାରେ ନିରାଡ଼ମ୍ବର ଭାବରେ ବିଧି ରକ୍ଷା କରାଯାଇ ଜଉକଣ୍ଢେଇ ବାହାଘର ପାଳନ କରାଯାଇଛି ।
ରେମୁଣା ଗୋଲେଇ ନିକଟସ୍ଥ କୋଶମ୍ବ ନଗରର ଦୁବଲାଗଡ଼ରେ ପ୍ରତୀକାତ୍ମକ ଭାବରେ *ସମଲେଇ ଓ ଶମ୍ଭୁନାଥ ଜଉକଣ୍ଢେଇ ବିବାହ* କାର୍ଯ୍ୟ ସମ୍ପନ୍ନ ହୋଇଯାଇଛି ।
ଏହି ପରମ୍ପରା ଓ ସଂସ୍କୃତିକୁ ବଞ୍ଚାଇ ରଖିବା ପାଇଁ ଦୁଇ ଜଉକଣ୍ଢେଇ ଶିଳ୍ପୀ ପରିବାର ଆଗେଇ ଆସିଥିଲେ ।
ବିବାହ କାର୍ଯ୍ୟକୁ ସଂପାଦନ କରିଛନ୍ତି ।
କମିଟିର ପ୍ରଥାନୁଯାୟୀ ବରକନ୍ୟା ଉଭୟ ପକ୍ଷ ଉଭୟକୁ ଯୌତୁକ ପ୍ରଦାନ କରି କନିଆକର୍ତ୍ତା ପକ୍ଷରୁ ୟଶ୍ ବାତ୍ୟା ଜନିତ ସବୁଜିମାର କ୍ଷୟକ୍ଷତିର ଭରଣା ପାଇଁ ଚାରାଗଛ ପ୍ରଦାନ କରିଥିବା ବେଳେ ବର ପକ୍ଷରୁ କୋଭିଡ ୧୯ ପାଇଁ ମାସ୍କ ଓ ସେନିଟାଇଜର ବଣ୍ଟନ ପ୍ରଦାନ କରିଥିଲେ ।
ପ୍ରତିବର୍ଷ ହଜାର ହଜାର ଲୋକ ଯୋଗ ଦେଇଥିବା ବେଳେ ଚଳିତ ବର୍ଷ ୨୦ ଜଣ ଯୋଗ ଦେଇଥିଲେ ।
ଏଥିରେ କମିଟିର ସଂପାଦକ ଡ କୁମାର ଗୋପାଳ, ରାଜେଶ ଗିରି, ଜୟଶ୍ରୀ ସାହୁ, ପ୍ରଶାନ୍ତ ସାହୁ, ଗୌରାଙ୍ଗ ପାଣିଗ୍ରାହୀ, ନିରଞ୍ଜନ ପରିଡ଼ା ସହ ପର୍ଶୁରାମ ବେହେରା, ଅଜୟ ମଇକାଫ୍, ଅମୁଲ୍ୟ ସାହୁ, କମଲ ଦାସ, ଜୟକୃଷ୍ଣ ସାହୁ, ଜିତେନ୍ଦ୍ର ନାୟକ, ପ୍ରୀତମ ନାୟକ, ଜଉକଣ୍ଢେଇ ଶିଳ୍ପୀଗୁରୁ କନକଲତା ଦାସ ଉପସ୍ଥିତ ହୋଇ ବରକନ୍ୟାଙ୍କୁ ଆଶିର୍ବାଦ କରିଥିବା ବେଳେ ସରକାରୀ କୋଭିଡ ନିୟମକୁ ପାଳନ କରି ଜଉକଣ୍ଢେଇ ବାହାଘର ଉତ୍ସବ କମିଟିର କର୍ମକର୍ତ୍ତା ଉପସ୍ଥିତ ହୋଇ ପାରି ନଥିଲେ ସୁଦ୍ଧା ସଭାପତି ସୁବାସିନୀ ଜେନା, ଉପସଭାପତି ଅଞ୍ଜଳି ପଣ୍ଡା, କାର୍ଯ୍ୟକାରୀ ସଭାପତି ଉପେନ୍ଦ୍ରନାଥ ପାତ୍ର, ସହ ସଂପାଦନ ରଘୁନାଥ ଲେଙ୍କା, କୋଷାଧ୍ୟକ୍ଷ ବ୍ୟୋମନାଥ ରଥ, ଇଂ ହୃଶିକେଷ ସାହୁ, ବ୍ରହ୍ମନାଥ ରଥ, ମନୋସ୍ବିନୀ ଦେବୀ, ସୁଶାନ୍ତ କୁମାର ଦାସ, ସନ୍ତୋଷ କୁମାର ବିଶ୍ବାଳ ପ୍ରମୁଖ ଶୁଭେଚ୍ଛା ବାର୍ତ୍ତା ପ୍ରଦାନ କରିଥିଲେ ।
ଏହି କାର୍ଯ୍ୟକ୍ରମକୁ ଆବାହକ ଶିଳ୍ପୀ କେଶୁଦାସ ସୁଚାରୁରୂପେ ତୁଳାଇ ଥିଲେ ।
ବାଲେଶ୍ୱର, ଜୁନ ୩ (ଲୋକାଲ ୱାୟାର ): ବାତ୍ୟା ୟଶ୍ ପ୍ରଭାବରେ ସମୁଦ୍ରରେ ୮ରୁ ୧୦ ମିଟର ଜୁଆର ଆସିବା ଫଳରେ ବାଲେଶ୍ୱର ଜିଲ୍ଲା ବାଲିଆପାଳ ଓ ଭୋଗରାଇ ବ୍ଲକର ୨ ହଜାର ହେକ୍ଟରରୁ ଅଧିକ ଚିଙ୍ଗୁଡି ଘେରି କ୍ଷତିଗ୍ରସ୍ତ ହୋଇଛି ।
ବାତ୍ୟାର କିଛି ଘଂଟା ପରେ ସମୁଦ୍ର ପାଣି କମି ଯାଇଥିଲେ ବି ଚିଙ୍ଗୁଡିଗୁଡିକ ଭାସି ଯିବାରୁ ଚାଷୀମାନଙ୍କର ବିପୁଳ କ୍ଷତି ହୋଇଛି ।
ଚିଙ୍ଗୁଡି ଚାଷ ଲାଭଜନକ ହୋଇଥିବାରୁ ଭୋଗରାଇ ବ୍ଲକ କୁମ୍ଭୀରଗଡି ପଂଚାୟତରେ ପ୍ରାୟ ୩ ଶହ ହେକ୍ଟର ଓ ଭୋଗରାଇ ବ୍ଲକରେ ୧୭ ଶହ ହେକ୍ଟରରୁ ଅଧିକ ଜମିରେ ଚିଙ୍ଗୁଡି ଚାଷ ହେଉଛି ।
ସାଧାରଣତଃ ଜୁନ ମଧ୍ୟ ଭାଗରେ ଚିଙ୍ଗୁଡି ବିକ୍ରି ହୋଇଥାଏ । ବିଭିନ୍ନ ସ୍ଥାନରୁ ଆସୁଥିବା କମ୍ପାନୀ ଜୁନ ମଧ୍ୟ ଭାଗ ଯାଏଁ ଚିଙ୍ଗୁଡି ସଂଗ୍ରହ କରିଥାନ୍ତି ।
ହେଲେ ଏଥର ଚିଙ୍ଗୁଡି ଚାଷୀଙ୍କ ସବୁ ସ୍ନପ୍ନ ଧୂଳିସାତ ହୋଇଛି । ବାଲିଆପାଳ ବ୍ଲକ ଅନ୍ତର୍ଗତ ଜାମକୁଣ୍ଡା ପଂଚାୟତର ବଡତଳପଦା ଗାଁର ବଡ ଚିଙ୍ଗୁଡି ଚାଷୀ ଚକ୍ରଧର ସାହୁ ଚଳିତ ବର୍ଷ ବେସରକାରୀ ସଂସ୍ଥା ଠାରୁ ୬୦ ଲକ୍ଷ ଟଙ୍କା ଋଣ ଆଣି ପାଂଚଟି ଜାଗାରେ ଚିଙ୍ଗୁଡି ଘେରି କରିବା ସହ ୫ ଜଣଙ୍କୁ ନିୟୋଜିତ କରିଥିଲେ ।
ଜୁଆରରେ ପ୍ରାୟ ୮୦ରୁ ୯୦ ପ୍ରତିଶତ ଚିଙ୍ଗୁଡି ଭାସି ଯାଇଛନ୍ତି । ଘେରିରୁ ୧୦ ପ୍ରତିଶତ ଚିଙ୍ଗୁଡି ମିଳିବା ନେଇ ସନେ୍ଦହ ରହିଛି ।
ତେଣୁ ଋଣ ତାଙ୍କ ପାଇଁ ବୋଝ ପାଲଟି ଯାଇଛି । ସରକାରୀ ସହାୟତା ନମିଳିଲେ ଚିଙ୍ଗୁଡି ଚାଷୀଙ୍କ ଅବସ୍ଥା ଶୋଚନୀୟ ହେବ ବୋଲି ଚକ୍ରଧର କହିଛନ୍ତି ।
ସେହିପରି ବେସରକାରୀ ଆର୍ଥିକ ସଂସ୍ଥା ଠାରୁ ୧୦ ଲକ୍ଷ ଟଙ୍କା ଋଣ ନେଇ ଡଗରା ନିକଟସ୍ଥ ତିନିଟି ପୋଖରୀରେ ଚିଙ୍ଗୁଡି ଚାଷ କରିଥିବା ଅଶୋକ ସାହୁ ଋଣ ଶୁଝିବାକୁ ନେଇ ଚିନ୍ତାରେ ଅଛନ୍ତି ।
ବାଲିଆପାଳର ସହକାରୀ ମତ୍ସ ଅଧିକାରୀ ସ୍ୱୟଂପ୍ରଭା ବଳ କହିଛନ୍ତି ଉପକୂଳ ଜଳକୃଷି ପ୍ରାଧିକରଣ (ସିଏଏ)ରେ ପଞ୍ଜିକୃତ ହୋଇଥିବା ଜିଲ୍ଲାର ପ୍ରାୟ ୨୨୨ ଚାଷୀଙ୍କୁ ବାତ୍ୟା କ୍ଷତିପୂରଣ ପ୍ରଦାନ କରାଯିବ ।
ଭୁବନେଶ୍ୱର/ବାଲେଶ୍ୱର,ମେ ୨୭(ଲୋକାଲ ୱାୟାର):ପ୍ରତିବର୍ଷ ପବିତ୍ର ଚନ୍ଦନ ପୂର୍ଣ୍ଣିମାରେ ଜଉକଣ୍ଢେଇ ବାହାଘର ଉତ୍ସବ କମିଟି ଦ୍ବାରା ଜଉକଣ୍ଢେଇ ବାହାଘରର ଲଗ୍ନଧରା କାର୍ଯ୍ୟ ସମ୍ପନ୍ନ କରାଯାଏ ।
ଚଳିତ ବର୍ଷ ଆଜି ଚନ୍ଦନ ପୂର୍ଣ୍ଣିମା ଅବସରରେ ସନ୍ଧ୍ୟା ୭ ଟାରେ ରେମୁଣା ଗୋଲେଇ ନିକଟସ୍ଥ କୋଶମ୍ବ ନଗରର ଦୁବଲାଗଡ଼ରେ ପ୍ରତିକୂଳ ପରିସ୍ଥିତିରେ ପ୍ରତୀକାତ୍ମକ ଭାବରେ ସମଲେଇ ଓ ଶମ୍ଭୁନାଥ ଜଉକଣ୍ଢେଇ ଲଗ୍ନଧରା କାର୍ଯ୍ୟ ସମ୍ପନ୍ନ ହୋଇଯାଇଛି ।
ଏହି ପରମ୍ପରା ଓ ସଂସ୍କୃତିକୁ ବଞ୍ଚାଇ ରଖିବା ପାଇଁ ଦୁଇ ଜଉକଣ୍ଢେଇ ଶିଳ୍ପୀ ପରିବାର ଆଗେଇ ଆସିଥିଲେ ।
ବର କର୍ତ୍ତାକର୍ତ୍ତୀ ଭାବରେ ମଦନ ମୋହନ ସାହୁ ଓ ସୁକାନ୍ତି ସାହୁ ଓ କନିଆ କର୍ତ୍ତାକର୍ତ୍ତୀ ଭାବରେ ଭବେନ୍ଦ୍ରନାଥ ଦେ ଓ କବିତା ଦେ ଲଗ୍ନଧରା କାର୍ଯ୍ୟକୁ ସଂପାଦନ କରିଛନ୍ତି ।
ଚଳିତ ବର୍ଷ କୋଭିଡ ୧୯ ଓ ୟଶ୍ ବାତ୍ୟାକୁ ଧ୍ୟାନ ରଖି ଏହି ଲଗ୍ନଧରା ଉତ୍ସବ ସଂକ୍ଷିପ୍ତ ଓ ସାଂକେତିକ ଭାବରେ ସମ୍ପନ୍ନ କରାଯାଇଛି ।
କମିଟିର ପ୍ରଥାନୁଯାୟୀ ବରକନ୍ୟା ଉଭୟ ପକ୍ଷ ଉଭୟକୁ ଯୌତୁକ ଦାବୀ ପ୍ରକ୍ରିୟାରେ କନିଆକର୍ତ୍ତା ପକ୍ଷରୁ ୟଶ୍ ବାତ୍ୟା ଜନିତ ସବୁଜିମାର କ୍ଷୟକ୍ଷତିର ଭରଣା ପାଇଁ ବୃକ୍ଷରୋପଣ ପାଇଁ ଦାବୀ କରିଥିବା ବେଳେ ବର ପକ୍ଷରୁ କୋଭିଡ ୧୯ ପାଇଁ ମାସ୍କ ଓ ସେନିଟାଇଜର ବଣ୍ଟନ କରିବା ପାଇଁ ଦାବୀ କରିଥିଲେ ।
ଆସନ୍ତା ଜୁନ ୬ ତାରିଖରେ କୋଭିଡ ନିୟମ ପାଳନ କରାଯାଇ ପ୍ରତୀକାତ୍ମକ ଭାବରେ ବିବାହ କାର୍ଯ୍ୟ ସଂପାଦନ କରାଯିବ ବୋଲି କମିଟି ତରଫରୁ ପ୍ରକାଶ କରାଯାଇଛି ।
ଏଥିରେ ଘଟକ ଭାବରେ ପ୍ରୀତମ ନାୟକ ଯୋଗ ଦେଇଥିବା ବେଳେ ଜଉକଣ୍ଢେଇ ଶିଳ୍ପୀଗୁରୁ କନକଲତା ଦାସ ଯୋଗ ଦେଇ କନ୍ୟା ସମଲେଇଙ୍କୁ ଆଶିର୍ବାଦ କରିଥିଲେ ।
କୋଭିଡ ୧୯ ଓ ୟଶ୍ ବାତ୍ୟା ଜନିତ ସଂକଟ ପାଇଁ ଜଉକଣ୍ଢେଇ ବାହାଘର ଉତ୍ସବ କମିଟିର କର୍ମକର୍ତ୍ତା ଉପସ୍ଥିତ ହୋଇ ପାରି ନଥିଲେ ସୁଦ୍ଧା ସଭାପତି ସୁବାସିନୀ ଜେନା, ଉପସଭାପତି ଅଞ୍ଜଳି ପଣ୍ଡା, କାର୍ଯ୍ୟକାରୀ ସଭାପତି ଉପେନ୍ଦ୍ରନାଥ ପାତ୍ର ସଂପାଦକ ଡ କୁମାର ଗୋପାଳ, ସହ ସଂପାଦନ ରଘୁନାଥ ଲେଙ୍କା, କୋଷାଧ୍ୟକ୍ଷ ବ୍ୟୋମନାଥ ରଥ, ରାଜେଶ ଗିରି, ଇଂ ହୃଶିକେଷ ସାହୁ, ବ୍ରହ୍ମନାଥ ରଥ, ଜୟଶ୍ରୀ ସାହୁ, ମନୋସ୍ବିନୀ ଦେବୀ, ସୁଶାନ୍ତ କୁମାର ଦାସ, ସନ୍ତୋଷ କୁମାର ବିଶ୍ବାଳ ପ୍ରମୁଖ ଶୁଭେଚ୍ଛା ବାର୍ତ୍ତା ପ୍ରଦାନ କରିଥିଲେ ।
ଏହି କାର୍ଯ୍ୟକ୍ରମକୁ ଆବାହକ ଶିଳ୍ପୀ କେଶୁଦାସ ସୁଚାରୁରୂପେ ତୁଳାଇ ଥିଲେ।
ବାଲେଶ୍ୱର, ମେ ୨୪ (ଲୋକାଲ ୱାୟାର): ଅତିରିକ୍ତ ଡିଜି (ଆଇନଶୃଙ୍ଖଳା) ୱାଇ.କେ. ଜେଠୱା ବାଲେଶ୍ୱର ଓ ଭଦ୍ରକ ଗସ୍ତ କରି ବାତ୍ୟା ୟଶ୍ ପାଇଁ ଚାଲିଥିବା ପ୍ରସ୍ତୁତିର ସମୀକ୍ଷା କରିଛନ୍ତି ।
ପ୍ରଭାବିତ ହେବାକୁ ଥିବା ଜିଲ୍ଲାଗୁଡିକରେ ଓଡ୍ରାଫର ୬୦ଟି ଟିମ୍ ଓ ୫୫ ପ୍ଲାଟୁନ ପୁଲିସ ମୁତୟନ କରାଯାଇଛି ।
ଓଡ୍ରାଫର ୮ ଶହରୁ ଅଧିକ ତାଲିମପ୍ରାପ୍ତ ସଦସ୍ୟ ସାଟେଲାଇଟ ଫୋନ, ଗଛ କଟା ମେସିନ, ଟାୱାର ଲାଇଟ୍, ସର୍ଚ୍ଚ ଲାଇଟ, ଉଚ୍ଚକ୍ଷମତା ସମ୍ପନ୍ନ ଜେନେରେଟର, ଜେସିବି ଆଦି ସାଜ ସରଞ୍ଜାମ ଧରି ବାତ୍ୟା ୟଶ୍ର ମୁକାବିଲା ପାଇଁ ପ୍ରସ୍ତୁତ ଅଛନ୍ତି ।
ବାଲେଶ୍ୱରର ସମୁଦ୍ରକୂଳିଆ ଲୋକଙ୍କୁ ସ୍ଥାନାନ୍ତର କରିବା ପାଇଁ ୧୪୦ଟି ବାତ୍ୟା ଆଶ୍ରୟସ୍ଥଳୀ ଓ ୧୧୦୨ଟି ବିକଳ୍ପ ଆଶ୍ରୟସ୍ଥଳୀ ପ୍ରସ୍ତୁତ ହୋଇଛି ।
ବାଲେଶ୍ୱରରେ ଏନଡିଆରଏଫ ଓ ଅଗ୍ନିଶମ ଟିମ୍ ବ୍ୟତୀତ ଓଡ୍ରାଫର ୧୨ଟି ଟିମ୍ ଓ ୧୫ ପ୍ଲାଟୁନ ପୁଲିସ ବାତ୍ୟା ପୂର୍ବ ଓ ପରବର୍ତୀ ଉଦ୍ଧାର କାର୍ଯ୍ୟ ପାଇଁ ମୁକାବିଲା କରିବେ ।
ସେହିପରି ଭଦ୍ରକ ଜିଲ୍ଲାର ସମୁଦ୍ରକୂଳିଆ ଲୋକଙ୍କ ପାଇଁ ୧୦୪ଟି ବାତ୍ୟା ଆଶ୍ରୟ ସ୍ଥଳୀ ଓ ୬୬୧ଟି ବିକଳ୍ପ ଆଶ୍ରୟସ୍ଥଳୀ ପ୍ରସ୍ତୁତ କରାଯାଇଛି ।
ଭଦ୍ରକରେ ଏନଡିଆରଏଫ ଓ ଅଗ୍ନିଶମ ଟିମ ବ୍ୟତୀତ ଓଡ୍ରାଫର ୯ଟି ଟିମ୍ ଓ ୧୨ ପ୍ଲାଟୁନ ପୁଲିସ ମୁତୟନ ହେବେ ।
ଆଇନଶୃଙ୍ଖଳା, ସ୍ଥାନାନ୍ତରଣ, ଉଦ୍ଧାର, ରେସକୁ୍ୟ ଅପରେସନ ଉପରେ ସତର୍କ ଦୃଷ୍ଟି ରଖିବାକୁ ଅତିରିକ୍ତ ଡିଜି (ଆଇନଶୃଙ୍ଖଳା) ଭଦ୍ରକ ଓ ବାଲେଶ୍ୱର ଏସପିଙ୍କୁ ନିଦେ୍ର୍ଦଶ ଦେଇଛନ୍ତି ।
ସମୀକ୍ଷା ବୈଠକରେ ପୂର୍ବାଚଂଳ ଆଇଜି, ବାଲେଶ୍ୱର ଓ ଭଦ୍ରକର ଜିଲ୍ଲାପାଳ ଓ ଏସପିମାନେ ଉପସ୍ଥିତ ଥିଲେ ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
